**ELŐTERJESZTÉS**

**Körmend Város Önkormányzata Képviselő-testületének 2022. június 29-i rendkívüli ülésére**

**Tárgy:** A közterületek használatáról és rendjéről szóló 21/2003. (VI. 1.) önkormányzati rendelet módosítása

Tisztelt Képviselő-testület!

A közterületek használatáról és rendjéről szóló 21/2003. (VI. 1.) önkormányzati rendelet határozza meg a közterülethasználati díjak mértékét, amely korábban évente felülvizsgálatra került. Az elmúlt években azonban a koronavírus járvány miatt kihirdetett veszélyhelyzet ideje alatt jogszabály tiltotta az önkormányzatok számára a díjemeléseket. Ez a tilalom 2022. június 30-ig él, így ismét sor kerülhet a rendelet felülvizsgálatára, a díjak emelésére.

A közterülethasználati díjak esetében nagyságrendileg 20 %-os emelést javaslunk tekintettel arra, hogy a díjak eddig sem voltak magasak és az elmúlt 2,5 évben nem is volt lehetőség azokat megemelni. A közterülethasználati díjak teljes egészében az Önkormányzat bevételét képezik.

A díjak emelését 2022. szeptember 1-től javasoljuk.

Kérem a Tisztelt Képviselő-testületet, hogy az előterjesztésben foglaltakat tárgyalja meg, és fogadja el a rendeletmódosítást.

**Előzetes hatásvizsgálat:**

Társadalmi hatás: A módosításra kerülő rendelet a közterületek használatának rendjét határozza meg, a jelenlegi módosítás a közterülethasználati díjakat érinti. A díj emelése elsősorban a vállalkozásokat érinti, akik a tevékenységükhöz igénybe veszik a közterület egyes részeit is.

Gazdasági hatás: A rendelet a díjtételek emelését tartalmazza, az önkormányzati bevételek növelését jelenti.

Költségvetési hatás: A rendelet megalkotásának van költségvetési hatása, mivel a díjakból származó bevétel az Önkormányzat saját bevétele.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotására szükség van ahhoz, hogy az Önkormányzatnál bevétel képződjön.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2022. június 27.

**Bebes István**

**polgármester**

**Körmend Város Önkormányzata Képviselő-testülete ……/2022. (VI. …) önkormányzati rendelete**

**a közterületek használatáról és rendjéről szóló 21/2003. (VI. 1.) önkormányzati rendelet módosításáról**

Körmend Város Önkormányzata Képviselő-testülete az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011.évi CLXXXIX. törvény 42.§ (1.) bekezdésében kapott felhatalmazás alapján eljárva a következőket rendeli el:

**1.§** Körmend Város Önkormányzata Képviselő-testületének a közterületek használatáról és rendjéről szóló 21/2003. (VI. 1.) önkormányzati rendelete 1. melléklete helyébe e rendelet 1. melléklete lép.

**2.§** Ez a rendelet 2022. szeptember 1-jén lép hatályba.

**Bebes István dr. Stepics Anita**

**polgármester jegyző**

***1. melléklet a …/2022. (VI. ….) önkormányzati rendelethez***

**Közterülethasználati díjak**

|  |  |  |  |
| --- | --- | --- | --- |
| **Ssz.** | **Jogcím** | **Mértékegység** | **Díj mértéke (Ft)** |
| 1 | Önálló hirdető berendezés Óriásplakát | Ft/m2/hó | 4 400 |
| 2 | Alkalmi transzparens 2 m2-ig | Ft/m2/nap | 1 900 |
| 3 | Fényreklám 1 m2 felett | Ft/m2/hó | 3 500 |
| 4 | Fényreklám 1 m2 alatt, cégér | Ft/m2/hó | 2 300 |
| 5 | Alkalmi rendezvény transzparens max 3 m2 | Ft/db/nap | 1 600 |
| 6 | Üzlet előtti árubemutató folyamatos | Ft/m2/hó | 1 200 |
| 7 | Építési terület anyagtárolás,  állványozás | Ft/m2/hó | 1 200 |
| 8 | Mozgó árusítás járművel, mozgó büfé | gk/db/nap | 3 500 |
| 9 | Mozgó árusítás gyalogosan | Ft/fő | 1 900 |
| 10 | Alkalmi árusítás fenyőfa, koszorú, virág | Ft/m2/nap | 2 200 |
| 11 | Vendéglátó előkert | Ft/m2/hó | 1 000 |
| 12 | Élelmiszer, üdítő automata | Ft/db/hó | 2 300 |
| 13 | Könyves, újságos stand | Ft/m2/hó | 600 |
| 14 | Mutatványos tevékenység | Ft/m2/nap | 1 000 |
| 15 | Bazár kocsi, sátor | Ft/m2/nap | 3 400 |
| 16 | Kulturális, sport rendezvény | Ft/m2/nap | 1 100 |
| 17 | Telepített pavilon | Ft/m2/hó | 2 300 |
| 18 | 3.5 t - 7.5 t tömegű gépjárművek tárolása | Ft/db/hó | 18 500 |
| 19 | Utánfutó tárolása közterületen | Ft/db/hó | 4 800 |
| 20 | Cirkuszi plakátok elhelyezése,  max. 30 db, egyenként max. 1 m2/db | Ft/esemény | 16 000 |

**INDOKOLÁS**

**a közterületek használatáról és rendjéről szóló 21/2003. (VI. 1.) önkormányzati rendelet módosításáról szóló ……/2022. (VI. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az önkormányzati közterületek használatának szabályait a közterületek használatáról és rendjéről szóló 21/2003. (VI. 1.) önkormányzati rendelet határozza meg, ezek között a közterület használatának díjait is. A rendelet szokásos éves felülvizsgálata az elmúlt időszakban a koronavírusjárvány miatt kihirdetett veszélyhelyzet időtartama alatt elmaradt, így a rendelet és az abban meghatározott díjak felülvizsgálata szükséges.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet mellékletének módosításáról rendelkezik.

**2.§-hoz**

A vonatkozó jogszabályi rész hatályba léptető rendelkezést tartalmaz.